Gennem årtier har politikere på tværs af partier varslet et opgør med Christiania og krævet ændringer fra christianitterne.

"Nu skal der styr på hashhandlen" og "hele bulen burde ryddes". Sådan lyder det torsdag fra partier Christiansborg, efter to betjente og en tredje person onsdag aften blev skudt på fristaden.

Statsminister Lars Løkke Rasmussen og justitsminister Søren Pind (V) efterlyser, at christianitterne nu tager sig sammen og selv "tager skeen i den anden hånd" og siger fra.

Hvis det lyder en lille smule bekendt, er det formentligt fordi, at tilsvarende meldinger gennem årtier har lydt fra skiftende ministre og folkevalgte på tværs af partier, hver gang der igen har været problemer med kriminaliteten på Christiania.

Alligevel består både fristad og kriminaliteten, og der er der en god grund til, mener politisk kommentator Hans Engell.

Over en årrække i 1980'erne og 90'erne var han selv konservativ justitsminister og forsvarsminister med ansvaret for Christiania.

- I virkeligheden er Christiania et monument over politisk impotens. Alle kommentarerne er et slag i luften - der kommer ikke noget ud af det, siger han til TV 2.

Mange sidste chancer

I 1991 bekendtgjorde Hans Engell som justitsminister, at det nu var "absolut sidste frist for Christiania" for at følge reglerne, ellers ville fristaden blive afviklet.

Det skete som bekendt aldrig. Og set i bakspejlet havde han aldrig selv den store tro på, at det faktisk ville ske, indrømmer han.

- Nej, ikke ret meget. I alle de år var der ikke noget, der lignede et politisk flertal, som ville træffe de beslutninger. Det kunne ikke lade sig gøre, siger Hans Engell.

Siden har flere politikere krævet handling - se udvalgte citater herunder:

Når Christiania alligevel har fået lov at eksistere i så mange år, skyldes det politikernes manglende lyst til at træffe de dramatiske beslutninger, forklarer Hans Engell.

- Det vil give en meget stor konfrontation både fysisk og politisk, og den har man ikke lyst til at tage. Hver gang der har været tiltag for normaliseringer, så har man begivet sig ind i et juridisk morads af retsager og konflikter uden at komme videre, forklarer han.

Han tror ikke, det bliver anderledes efter onsdagens skyderi.

- Når der sker noget med hashhandlen eller som nu betjente, der bliver skudt, så vågner politikerne op og kommer med store ord. Men man vil stadig ikke tage konfrontationerne, vurderer Hans Engell.